b"\n_START_ARTICLE_\nCasa Agust\xc3\xad Atzeries\n_START_SECTION_\nDescripci\xc3\xb3\n_START_PARAGRAPH_\nLa Agust\xc3\xad Atzeries est\xc3\xa0 ubicada a l'illa d'habitatges del districte de Gr\xc3\xa0cia, delimitada pels carrers Mil\xc3\xa0 i Fontanals, Llibertat, Fraternitat i Josep Torres. Disposa d'una \xc3\xbanica fa\xc3\xa7ana exterior afrontada al carrer Josep Torres, on s'ubica l'acc\xc3\xa9s principal, i una fa\xc3\xa7ana interior afrontada al pati de l'illa._NEWLINE_Es tracta d'un edifici entre mitgeres de planta rectangular, amb una estructura en al\xc3\xa7at que compr\xc3\xa8n planta baixa i dos plantes pis coronades per un terrat pla transitable. El parament combina la utilitzaci\xc3\xb3 del ma\xc3\xb3 vist i els ornaments de pedra._NEWLINE_La fa\xc3\xa7ana presenta tres eixos d'obertures formant una composici\xc3\xb3 axial al voltant de l'acc\xc3\xa9s principal. La planta baixa s'obre al carrer per mitj\xc3\xa0 de tres grans portals resolts amb arcs escarsers. Tamb\xc3\xa9 hi ha dos finestres rectangulars que podrien formar part d'una construcci\xc3\xb3 anterior. El portal central, m\xc3\xa9s petit que els laterals, d\xc3\xb3na pas a una zona de vest\xc3\xadbul i una caixa d'escales central. A la primera planta les obertures s'obren a un balc\xc3\xb3 corregut amb barana massissa de pedra, i al superior a balcons individuals amb volad\xc3\xads tancat per una balustrada, emmarcats per pilastres i coberts per un sobresortint entaulament, amb un front\xc3\xb3 central circular. L'edifici \xc3\xa9s rematat per una prominent cornisa alta ornada per un front\xc3\xb3 al centre i florons als angles. A la base del front\xc3\xb3 apareix esculpida la data de construcci\xc3\xb3 de l'edifici, 1892._NEWLINE_Amb una l\xc3\xadnia ecl\xc3\xa8ctica impermeable a tota soluci\xc3\xb3 modernista el conjunt assoleix coher\xc3\xa8ncia i espectacularitat. L'ornamentaci\xc3\xb3 articula la fa\xc3\xa7ana amb profusi\xc3\xb3 d'escultures, panys de ma\xc3\xb3 vist i, entre les obertures del principal, plafons pintats amb figures (actualment desaparegudes). L'aspecte mefistof\xc3\xa8lic d'una d'elles podria ser el motiu que ha donat a l'edifici el pintoresc nom de Casa del Diable. Segons Madurell, per\xc3\xb2, les figures representades es referien al\xc2\xb7leg\xc3\xb2ricament a la Com\xc3\xa8dia, el Drama i la Sarsuela. En canvi si es conserven tres petits diab\xc3\xb2lics caps que coronen els portals de la planta baixa.\n_START_SECTION_\nHist\xc3\xb2ria\n_START_PARAGRAPH_\nL'actual aspecte de l'edifici data de 1892, quan Joan Baptista Pons i Trabal realitz\xc3\xa0 la radical reforma de la construcci\xc3\xb3 preexistent."